2024. június 14.

**SAJTÓKÖZLEMÉNY**

**ATTOSZEKUNDUMOS SZIMPÓZIUM ÉS MÉRFÖLDKŐ-AVATÁS NOBEL-DÍJAS KUTATÓKKAL AZ ELI ALPS-BAN**

**Intézetünk hagyományos eseménye, hogy emléket állít a lézerfizika kiemelkedő eredményeinek. 2023-ban Pierre Agostini, Krausz Ferenc és Anne L’Huillier fizikai Nobel-díjat vehetett át az attoszekundumos fényimpulzusok kísérleti módszereinek kidolgozásáért! 2024. június 14-én Anne L’Huillier részvételével attoszekundumos szimpóziumot tartottunk, majd Krausz Ferenc és Anne L’Huillier jelenlétében felavattuk intézetünk új, a tavalyi fizikai Nobel-díjasok eredményét megörökítő mérföldkövét.**

Az ELI ALPS meghívására Szegedre érkezett Anne L’Huillier Nobel-díjas fizikus, a Lundi Egyetem Atomfizika Tanszékének professzora, aki Attoszekundumos szimpóziumunk díszvendégeként tartott előadást. A francia-svéd professzor asszony Az attoszekundumos impulzusokhoz vezető út című bemutatójában a tudományterület fejlődését, kiemelkedő kutatási eredményeit ismertette. Kiemelte, hogy az elmúlt évtizedben Sylos GHHG lézerünk kialakításában a Lundi Egyetem is részt vett. Anne L’Huillier azt is hangsúlyozta, hogy szakmai életében jelentős szerepet játszik és szívéhez közel áll a szegedi központtal folytatott munka.

Délután került sor a 2023. évi fizikai Nobel-díjasok tiszteletére elhelyezett új mérföldkő avatására. A 2023-as fizikai Nobel-díjat Pierre Agostini, Krausz Ferenc és Anne L’Huillier kapta olyan kísérleti módszerekért, amelyek attoszekundumos fényimpulzusokat hoznak létre az anyagban lévő elektronok dinamikájának tanulmányozására. Az ELI ALPS kutatási profiljában az egyik fókuszterület éppen az attoszekundumos fizika. Számunkra az, hogy a tudományterület vezető kutatói Nobel-díjat kaptak, azt üzeni, hogy az attoszekundumos tudomány az emberiség számára jelentős felfedezésnek minősül. Három díjazott közül ketten, Krausz Ferenc és Anne L’Huillier, komoly szerepet játszottak az ELI ALPS létrejöttében.

Június 14-én hármójuk eredményének állítottunk emléket kutatóintézetünk tudománytörténeti idővonalán. A mérföldkő avatásán megjelent Krausz Ferenc és Anne L’Huillier.

“Az ELI ALPS kutatói és munkatársai nevében szívből gratulálunk a Nobel-díjjal elismert kiemelkedő tudományos teljesítményükhöz! Nagy megtiszteltetés számunkra, hogy velünk ünneplik kutatóközpontunk egyik mérföldkövének avatását” – köszöntette Krausz Ferencet és Anne L’Huillier-t Varjú Katalin, az ELI APLS tudományos igazgatója.

A különleges alkalomból egyedi ajándékkal, egy-egy Gömböccel köszöntöttük a kutatókat. A Gömböc az első olyan ismert konvex, homogén tárgy, amelynek csak egy stabil és egy instabil egyensúlyi pontja van. A Gömböc létezését 1995-ben feltételezték, de a létezés bizonyítása és kísérleti igazolása több mint egy évtizeddel később történt meg, akárcsak az attoszekundumos impulzusok esetében.

A Gömböcök egyedi sorszámmal rendelkeznek. Anne L’Huillier Gömböcén a 170-es szám szerepel, ami tisztelgés a 170 attoszekundumos impulzus előtt, amit 2004-ben ért el a lundi csoport.

Krausz Ferenc Gömböcén a 80-as szám látható. Krausz Ferenc 80 attoszekundumos impulzusokat állított elő 2008-ban, amelyekre még a Guinness is felfigyelt és oklevéllel jutalmazott.

További információ:

Marton Katalin

HR és kommunikációs osztályvezető

E-mail: katalin.marton@eli-alps.hu

Tel.: +36 70 932-2477